**בבית המשפט המחוזי בתל אביב יפו ע"מ 66420-01-18**

**לפני כבוד השופטת ירדנה סרוסי קבוע להוכחות ל- 27.1.19 ו- 29.1.19**

**המערער: יוסף חיים הרוש**

ע"י ב"כ עוה"ד דרור נאור ו/או מוטי ארניה ן/או צבי הר נבו ואח'

מדרך מנחם בגין 55 (קומה 5), תל אביב 6713813

טל': 03-5650000 ; פקס': 03-5650001

**- נ ג ד -**

**המשיב: פקיד שומה חולון**

ע"י ב"כ מפרקליטות מחוז תל אביב (אזרחי)

מדרך מנחם בגין 154, תל אביב

טל': 073-3736416/7 ; פקס': 073-3736483

**בקשה לדחיית מועדים ולקביעת הערעור לתזכורת בחודש ינואר 2019**

**בית המשפט הנכבד מתבקש לדחות את המועדים אשר נקבעו במסגרת החלטתו מיום 13.6.2018, ולקבעו לתזכורת במעמד הצדדים בחודש ינואר 2019, בה יובהר לבית המשפט הנכבד באיזה שלב מצויה החקירה הפלילית בעניינו של המערער ובהתאם לכך לקבוע מועדים חדשים לצורך בירור הערעור.**

כבר עתה יבקש המשיב להדגיש כי הוא ער ומודע היטב לכך שבקשתו זו היא חריגה ויוצאת דופן. עם זאת, בשל כך שעודנה מתנהלת חקירה פלילית בעניינו של המערער, סבור המשיב כי אין מנוס אלא לבקש את הארכת המועדים, כמוסבר להלן.

1. המועד הקבוע להגשת תצהירי עדות ראשית מטעם המערער הוא ביום 1.11.18.
2. המועד הקבוע להגשת תצהירי עדות ראשית מטעם המשיב הוא ביום 1.1.19.
3. הערעור קבוע לשמיעת הוכחות ביום 27.1.19 וביום 29.1.19.
4. כפי שפורט בהודעה המפרשת את נימוקי השומה, בעניינו של המערער מתנהלת חקירה פלילית בקשר עם הנושאים העומדים בלבן של השומות שבערעור דנא. בהתאם למה שנמסר לח"מ ע"י הפרקליטות המלווה את החקירה הנזכרת, הרי שזו היתה אמורה להסתיים זה מכבר, ומשכך סברה הח"מ כי לא יהא קושי לנהל את הערעור דנן במסגרת הזמנים שנקצבו בהתאם להחלטת בית המשפט הנכבד מיום 13.6.2018. אלא, שבשל השלמת חקירה אשר ביצועה נדרש, התארך משכה באופן שהיא לא הסתיימה עד כה, וכפועל יוצא מכך תוצריה הראייתיים לא הובאו במלואם לידי המשיב, וכך גם לא הומצאו לידי המערער.
5. לאור העובדה שבימים אלו נמשכת חקירתו הפלילית של המערער הנוגעת לעניינים העומדים בבסיס הערעור שבכותרת. לעמדת המשיב, לאותה חקירה עתידים להיות תוצרים ראייתיים בעלי קשר הדוק לערעור שבכותרת, אשר בשלב זה טרם ניתן אישור היחידה החוקרת למסרם לידי המשיב.
6. למען הסדר הטוב יוזכר כי הערעור נסוב סביב חשבון בנק בשוויץ של המערער אשר הוא לא דווח עליו ועל הכספים שהופקדו בו לרשות המסים. לטענת המערער, מדובר ב"עמלת תווך" ששולמה לו בגין תפקידו כמתווך בעסקה בין ממשלת אנגולה לבין חברה זרה. בעניין זה מתנהלת חקירה ע"י פקיד שומה חקירות אשר כאמור, ובניגוד לצפי, טרם הושלמה.
7. יאמר עוד כי הח"מ יידעה את הפרקליטות הפלילית כי ערעור המס שבכותרת תלוי ועומד ויש לקדמו. בנסיבות אלה המשיב סבור כי נכון יהיה לדחות את המועדים שנקבעו ובהם הגשת תצהירי הצדדים ושמיעת הראיות.
8. המשיב סבור כי האיזון הראוי בין האינטרס שבמיצוי החקירה הפלילית נגד המערער מצד אחד, לבין האינטרס הציבורי של קידום ערעורי המס, מצד שני - תומך בעיכוב לזמן לא רב של הערעור שבכותרת. המשיב יחזור וידגיש כי החקירה הפלילית נסובה סביב העובדות העומדות בבסיס ערעור המס, ובשלב זה אין בידי המשיב להציג למערער ולבית המשפט הנכבד את ממצאי החקירה בטרם תסתיים. ראוי כי ממצאים אלו יעמדו בפני בית המשפט הנכבד בבואו להכריע בשאלה שבמחלוקת העומדת לדיון.
9. **בסמוך למועד בו הודיעו לח"מ כי החקירה הפלילית טרם הסתיימה וכי דרוש פרק זמן נוסף בטרם תסתיים, פנתה היא ביום 23.10.18 אל ב"כ המערער, עו"ד דרור נאור, וביקשה את הסכמתו לדחיית המועדים מהטעם המפורט לעיל. עו"ד דרור נאור הודיע כי עליו לבחון את הבקשה והשיב ביום 28.10.18 כי אין הסכמה לדחיית המועדים, משום שלעמדת המערער אין בחקירה הפלילית כדי להשפיע על הערעור שבכותרת.**
10. המשיב סבור כי הטעם אותו הציג המערער לסירובו הוא שגוי – החקירה הפלילית נסובה סביב אותן עובדות העומדות בבסיס ערעור המס ולכן ראוי כי תעמוד בפני בית המשפט הנכבד מלוא התמונה העובדתית בבואו להכריע בערעור המס.
11. יתרה מכך, במסגרת ישיבת קדם המשפט שהתקיימה ביום 13.6.18 המליץ בית המשפט הנכבד למערער להציג למשיב ראיות נוספות במטרה לייתר את המחלוקות העובדתיות ולמצער לצמצמן. הצדדים נפגשו ביניהם במטרה למטרה למצוא מתווה לפשרה, אך עד היום לא המציא המערער מסמכים נוספים על אלה שהוצגו על ידו בהליכי השומה.

**אשר על כן מתבקש בית המשפט הנכבד לדחות את המועדים שנקבעו בערעור זה ולקבוע תזכורת במעמד הצדדים בחודש ינואר 2019.**

**\_\_\_\_\_\_\_\_\_\_\_\_\_\_\_\_\_\_\_\_\_**

**קרן יזדי-סופר, עו"ד**

**ב"כ המשיב**

פמת''א עמה/1063/12